VSA maak stem dik oor Chinese steun vir Rusland | Maroela Media
'n Betoger onderbreek 'n regstreekse nuusuitsending in Rusland. (Foto: Twitter)
Die VSA sê hy sal nie toelaat dat China die Russe vergoed vir die verliese wat die land gely het sedert hy Oekraïne verlede maand binnegeval het nie.
"Ons is diep bekommerd oor China se belyning met Rusland," het 'n senior Amerikaanse amptenaar gesê nadat Amerikaanse en Chinese hooggeplaastes Maandag sewe uur lank vergader het oor die voortslepende konflik in Oekraïne.
"Dit was 'n openhartige gesprek," het die amptenaar op voorwaarde van anonimiteit gesê.
Die vergadering is glo reeds geruime tyd gelede gereël, maar volg kort nadat Amerikaanse media berig het dat Rusland sy bondgenoot China gevra het vir militêre en ekonomiese bystand. Die land se troepe sukkel om vordering in Oekraïne te maak terwyl verwoesting sy ekonomie weens Westerse sanksies in die gesig staar.
Volgens The New York Times is daar nog geen aanduiding of China gereageer het op Rusland se versoek nie.
Die Withuis plaas wel nou druk op China om hom daarvan te weerhou om Rusland by te staan.
"Ons het baie duidelik aan Beijing gekommunikeer dat ons dit nie sal duld nie," sê Ned Price, woordvoerder van die departement van buitelandse sake. "Ons sal nie toelaat dat enige land Rusland vir sy verliese vergoed nie."
Betoger onderbreek Russiese nuusuitsending
'n Vrou wat werk as redakteur by die streng beheerde Russiese staatsuitsaaier Channel One is in aanhouding nadat sy Maandagaand 'n regstreekse nuusuitsending onderbreek het om Rusland se inval van Oekraïne te veroordeel.
Marina Ovsyannikova het tydens Rusland se aandnuusuitsending 'n plakkaat wat onder meer lui "Geen oorlog" omhoog gehou terwyl sy geskree het: "Stop die oorlog!"
Dié vlagskip-nuusprogram genaamd Time word sedert die Sowjet-era uitgesaai en miljoene mense landwyd, veral ouer Russe, kyk getrou daarna.
Die nuusleser het ondanks die onderbreking probeer voortgaan en die aand se nuus oor betrekkinge met Belarus bloot harder voorgelees voordat die uitsending inderhaas na beeldmateriaal van 'n hospitaal oorgeskakel het.
Channel One het ná die voorval gesê 'n interne ondersoek word gedoen. Ovsyannikova kan nou moontlik aangekla word ingevolge Russiese wetgewing wat openbare optrede verbied wat daarop gemik is om "die gebruik van Rusland se gewapende magte te diskrediteer".
Aanval op televisietoring eis 9; stryd om Kiëf duur voort
Nege mense is intussen dood en nog nege beseer nadat Russiese magte 'n televisietoring buite die Wes-Oekraïense stad Rivne geteiken het.
Twee vuurpyle het die toring Maandagoggend vroeg getref.
Rivne is ongeveer 200 km noordoos van Lviv geleë. Dié stad is naby die grens met Pole en het 'n deurgangspunt geword vir baie Oekraïners wat landuit vlug.
Die stryd om die hoofstad Kiëf duur intussen voort. Die stad is in dié stadium byna omsingel deur Russiese troepe met minstens drie kragtige ontploffings wat Dinsdagoggend in die stadskern gehoor is.
Minstens twee mense is Maandag in ontploffings in Kiëf dood.
Nóg 'n rondte hoëvlakgesprekke tussen Rusland en Oekraïne sal Dinsdag plaasvind nadat gesprekke Maandag tydelik gestaak is.
Putin moet uit die weg geruim word. Hy krap nou aan WW3.
Jy moet ingeteken wees om te stem21-18Jy moet ingeteken wees om te stem
Is Amerika nou die de facto wereldleier? Beteken die VN dan nog iets? Wie gee Amerika die reg om te besluit wat met ander lande gebeur? Waarom word Amerika nie gestraf vir die miljoene dooies wat hulle sedert 1945 laat begrawe het nie?
Jy moet ingeteken wees om te stem29-11Jy moet ingeteken wees om te stem
Die VSA wil tog so graag nog 'n oorlog begin sodat hulle nog geld en lewens kan verloor
Jy moet ingeteken wees om te stem22-10Jy moet ingeteken wees om te stem
En nou moet China skrik. Die VSA skuld China meer as 1.1 trijoen USD
Biden moet eerder sy neus uit ander se sake hou. China kan sy steun gee aan wie hy wil en absoluut niks met VSA te doen nie.